Stort of bad jy miskien te veel?(Foto: Unsplash/ Hannah Xu) Volgens statistieke van Soakology: Bathing habits of the world, stort ongeveer 67% van alle Amerikaners daagliks. In Australië stort meer as 80% elke dag en 52% van die Suid-Afrikaners sê dat hulle ook minstens sewe keer per week stort of bad. In China meld byna die helfte van die bevolking dat hulle net twee maal per week stort of bad. Wat ons met die groot debat laat: Bad of stort ons te veel of net genoeg? Robert H Shmerling, senior fakulteitsredakteur aan Harvard Health Publishing, verduidelik dat die neiging om daagliks te stort om en by puberteit begin, dit vorm só ŉ deel van ons roetine en raak uiteindelik ŉ lewenslange gewoonte, maar het jy al ooit jouself afgevra: Hoekom stort of bad jy elke dag? Jou antwoord is dalk iets soos: “Omdat dit gesonder en meer higiënies is as om minder gereeld te bad of stort”, maar volgens Shmerling moet jy weer dink. “Vir die meeste van ons is ŉ daaglikse stort maar net ’n gewoonte en samelewingsnorm; dit gaan nie hier vir ons regtig oor gesondheid nie.” Hy sê dat dit miskien die rede vir die groot persentasie verskille van land tot land kan wees. Buiten gesondheid is daar verskeie ander redes wat ŉ persoon laat besluit om daagliks te stort, onder andere: Shmerling meen al die bogenoemde redes is geldig, veral wanneer ander opmerkings oor jou liggaamsreuk of persoonlike higiëne maak, maar wat in hierdie verband as aanvaarbaar beskou word, verskil van kultuur tot kultuur. “Byna alles wat ons doen wanneer dit by persoonlike higiëne kom, word sterk deur bemarking beïnvloed. Het jy al opgelet dat aanwysings op sjampoebottels dikwels sê skuim, spoel en herhaal? Het jy al ooit gewonder hoekom? Daar is geen rede om jou hare twee keer met elke stort te was nie, maar dit verkoop wel meer sjampoe as klante hierdie aanwysings volg. (Foto: Soakology, Bathing habits of the world) “Wat gesondheid betref, maak dit my egter bekommerd; daar is geen bewyse dat ’n daaglikse bad of stort veel vermag nie. Inteendeel, ’n daaglikse was‑ en skropsessie kan jou gesondheid verswak.” ŉ Normale, gesonde vel handhaaf ’n lagie olie en ’n balans van goeie bakterieë en ander mikroörganismes wat jou vel beskerm en gesond hou teen skadeliker organismes. Wanneer jy bad en stort, verwyder jy hierdie goeie bakterieë en ander mikroörganismes, veral as die water warm is, wat die volgende tot gevolg kan hê: ŉ Mens se immuunstelsels het stimulasie nodig deur normale mikroörganismes, vuilheid en ander omgewingsblootstellings om beskermende teenliggaampies en ŉ “immuungeheue” te skep. Dit is om hierdie redes dat sommige pediaters en dermatoloë nie daaglikse baddens vir jonger kinders aanbeveel nie. ŉ Gereelde bad of stort kan dus die immuunstelsel verswak. Ander redes om jou entoesiasme vir ŉ daaglikse bad of stort te beteuel, is onder meer dat die water waarmee ons ons reinig, soute, swaar metale, chloor, fluoried, plaagdoders en ander chemikalieë kan bevat, wat tot ernstige probleme kan lei. Shmerling voer egter aan dat alhoewel jou vel droër raak as wat dit sou wees wanneer jy minder gereeld stort, dit nie ’n bedreiging vir openbare gesondheid is nie. Dit is wel baie belangrik dat almal in gedagte hou dat ŉ daaglikse bad of stort beslis nie jou gesondheid verbeter nie; dit kan velprobleme of ander gesondheidskwessies veroorsaak, en laaste, maar nie die minste nie, te veel kere bad of stort mors water. “Alhoewel daar geen ideale frekwensie is nie, stel kenners voor dat dit vir die meeste mense genoeg is om twee tot drie keer per week te stort,” sê Shmerling. “Dit is nou tensy jy vuil, sweterig of ander redes het om meer gereeld te stort.” Volgens Shmerling sal ŉ vinnige stort, wat drie of vier minute lank duur, met die fokus op die oksels en lieste voldoende wees. As jy goed voel na ŉ heerlike verfrissende stort, is dit moeilik om die voorstel te aanvaar dat jy die daaglikse stort moet oorslaan, maar as jy jou gesondheid en jou grootste orgaan as belangrik ag, is dit dalk ’n gewoonte wat die moeite werd is om af te leer. Hoeveel keer stort jy per week en wat is jou mening oor die gewoonte om daagliks te bad of stort? Laat weet ons in die kommentaarafdeling onder dié artikel. Ons sien uit daarna om te hoor wat jy hiervan dink.